google/wiki40b huggingface dataset:
Rheydti loss

Rheydti loss (saksa keeles Schloss Rheydt) on loss-muuseum Saksamaal Nordrhein-Westfaleni liidumaal Mönchengladbachis Rheydti linnaosas. 
Lossi mainiti esimest korda 1180. Loss on olnud mitme aadlisuguvõsa käes, sealhulgas Bylandt-Rheydtättenite käes, kellele kuulus Rheydti piirkond üle 300 aasta ja kelle valitsemisajal sai loss tänapäevase ilme.
1917 ostis lossi Rheydti asula. Seejärel asula eestvedamisel loss renoveeriti ja suur osa lossist muudeti loss-muuseumiks.
1978 tunnistati muuseum Euroopa aasta muuseumiks.
Ol' Dirty Bastard

Ol' Dirty Bastard (tuntud ka aliaste ODB, Dirt McGirt, Dirt Dog, Big Baby Jesus, Osirus, Joe Bannanas ja Unique Ason all) tegelik nimi Russell Tyrone Jones (15. november 1968 New York - 13. november 2004 New York) oli ameerika räppmuusik, Wu-Tang Clani asutajaliige.
Stoŭbcy

Nimi

Linna varasem nimi oli Svieržna (Свержна), tänapäevane nimi tuli kasutusele XVII sajandi alguses. Praeguse nime kohta on mitu versiooni. Ühe kohaselt pärineb nimi Nemunase jõe ääres paiknenud tulpadest, mille külge laevnikud oma pargaseid sidusid, teise kohaselt tähistati vanasti sealkandis maantee tulpadega, kuna selle asukoht ei olnud maastikul selgesti eristatav. Kolmas variant väidab, et asula nimi tuleneb Radziwillide ja Słuszkade valduste piiritulpadest. Kohaliku legendi kohaselt tähistati sammastega endise kloostri asupaik, mille asukad hukkusid koolerapuhangu tagajärjel kõik surid. Sarnane lugu pajatab kloostrist, mille mungad elasid väikestes sammasteks kutsutud tornikestes.

Ajalugu

Stoŭbcy alev asutati aastal 1511. Seoses territoriaal-administratiivse reformiga hakkas alev kuuluma Minski vojevoodkonda ja Minski maakonda. XVII sajandi alguses läks alev Słuszkade valdusesse. Aleksander Słuszka ehitas sinna aastal 1623 katoliku kiriku, aga aastal 1639 dominiiklaste kloostri.
Aastal 1655 rüüstasid Moskva väed alevit ja põletasid selle maha. Üle poole elanikest viidi vangistusse. Alev siiski taastus ja sai aastal 1669 õiguse pidada laata. Aastal 1675 pühitseti sisse uus kivist kirik.
XVIII sajandi alguses läks alev Denhoffide valdusesse. Põhjasõja ajal rüüstati uuesti Stoŭbcyt, aga alev taastus kiiresti. Aastal 1728 sai alevist Czartoryskite valdus.
Aastal 1793 läks alev teisel Poola jagamisel Vene impeeriumi koosseisu. Aastal 1799 ehitati üle Nemunase jõe sild.
Poola Novembriülestõusu tagajärjel konfiskeerisid tsaaririigi võimud alevi. Aastal 1844 suleti ka dominiiklaste klooster. Stoŭbcy kujunes tähtsaks sadamaks. Aastast 1859 on teada, et sadamas oli 20 riigile kuuluvat ja 17 eraomanduses olevat ladu, aga aastast 1860 on teada, et veeteed mööda viidi alevist Königsbergi umbes miljon puuda erinevaid kaupu, põhiliselt teravilja. Aastal 1863 ajendas uus ülestõus tsaaririigi võime konfiskeerima alevi katoliiklastelt nende valduses olnud kirikut, see anti Moskva patriarhaadi käsutusse.
Aastal 1871 avati alevist 2 kilomeetri kaugusel Stoŭbcy raudteejaam. Aastal 1874 asutati tikuvabrik. Aastal 1905 toimus sealses metsatööstuses suur streik, aga oktoobris alustasid alevi elanikud protestiks Minskis toimunud mahalaskmiste vastu näljastreiki.
1921. aastal liideti Stoŭbcy Poolaga, ühtlasi sai alevist linn. Aastal 1924 ründasid linna Punaarmee üksused Stanislavas Vaupšase juhtimisel. Aastal 1939 liideti Valgevene NSV-ga. Saksa okupatsiooni ajal tegutses aastail 1943-1944 põrandaalune Poola kooliprogrammi järgi haridust pakkuv kool. XX sajandi kuuekümnendatel aastatel hävitasid Nõukogude võimud XVII sajandist pärineva katoliku kiriku.
Vihavu Heavaimu kivi

Vihavu Heavaimu kivi on ohvrikivi Tartumaal Puhja kihelkonna Vihavu külas.
Yūko Obuchi

Yūko Obuchi (jaapani keeles 小渕 優子; sündinud 11. detsembril 1973 Bunkyōs Tōkyōs) on Jaapani poliitik. Ta on Liberaaldemokraatliku Partei liige. Aastatel 2008–2009 oli ta Jaapani sõjajärgse aja noorim minister.
Ta oli kolmas laps Keizō Obuchi perekonnas. Ta on lõpetanud Seijo ülikooli.
Ta töötas aastatel 1996–1998 Tokyo Broadcasting Systemsis. Aastatel 1999–2000 töötas ta oma isa peaministriks oleku ajal tema büroos.

Isiklikku

Tema isa Keizō Obuchi (1937–2000) oli aastatel 1998–2000 Jaapani peaminister. Ka tema vanaisa Mitsuhei Obuchi oli poliitik.
Sini-paelöölane

Sini-paelöölane (Catocala fraxini) on paelöölase perekonda öölaste sugukonda kuuluv liik liblikalisi.
Eestis tavaline. Üks eesti suurimaid liblikalisi.
2017. aasta sügisel esitati sini-paelöölane üheks Eesti rahvusliblika kandidaadiks.
Gustav II Adolfi monument

Gustav II Adolfi monument on 27. juunil 1928 Eesti Vabariigi riigivanema Jaan Tõnissoni avatud ja 15. mail 1950 nõukogude okupatsioonivõimu poolt hävitatud Gustav II Adolfi mälestusmärgi koopia. See asub Tartu Ülikooli peahoone taga Kuningaplatsil. 
Algne monument oli püstitatud Eesti Vabariigi 10. aastapäevaks. Skulptuuri autor oli rootslane Otto Strandman. 
Taastatud monumendi avasid 23. aprillil 1992 Rootsi kuningas Karl XVI Gustav ja kuninganna Silvia.
Uppsala Ülikooli kingitusena valminud uue pronksskulptuuri valmistas skulptori Bengt Erland Fogelbergi (1786-1854) Göteborgi raekoja ees seisva Gustav II Adolfi kuju kipsmudelilt võetud vormide alusel Elisabeth Tebelius-Myren. Graniitpostament kujundati eelmise koopiana ja paigaldati 22. oktoobril 1991 vanale säilinud graniitalusele.
1988. aasta kevadtalvel, mõned aastad enne monumendi taastamist, üllatas hommikusi tööleminejaid öösel platsile ilmunud Gustav Adolfi lumest kuju – märk sellest, et Tartu Ülikooli asutaja on kevadekuulutajana oma kohale Tartus tagasi jõudmas.
Ränisaar

Ränisaar (19. sajandi kaartidel Renni saar) on varasem Emajõe saar Tartus Ihaste linnaosas. 
Saart piirab lõunas Emajõgi ning põhjas ja idas soot, mis lääne pool on kuivanud.
Saar on nime saanud Räni mõisa järgi, millele see varem kuulus.
Ränisaar on osa Ihaste luhast.
The Yardbirds

The Yardbirds on Inglismaa rokkansambel, mis loodi 1963. aastal. Ansamblist sai alguse kolme kuulsa kitarristi – Eric Claptoni, Jimmy Page'i ja Jeff Becki karjäär.

Lõpp ja uue algus

Juulis 1968 läks laiali The Yardbirds – Ansambel, mis oli muutnud Briti roki kõla. Tülikal moel nägi nende leping ette veel tuurile minekut, mis seadis Jimmy Pagei bassimees Chris Dreja ette ülesande otsida bändi uued liikmed. Procol Harumi laulja Terry Reid ütles ära, kuid soovitas Robert Planti, kes tõi kaasa trummar John Bonhami. Toimus veel üks ümberpaigutus- Dreja asemel tuli John Paul Jones kellega Page oli 1966.a koos Keith Mooniga ansamblist The Who mänginud Jeff Becki loos "Beck's Bolero". Nelik kogunes proovi tegema 1966.aasta augustis ja tajus, et kuigi isiklikus plaanis polnud neil kuigi palju ühist, oli muusikaline säde olemas. Septembris salvestasid nad esimese albumi ja olles The New Yardbirdsi nime all täitnud kõik vanad kohustused, muutusid Led Zeppeliniks (nime haudusid välja The Who mehed Moon ja John Entwistle, püüdes kirjeldada ansamblit, mis kukub taevast alla nagu tinast õhupall).
Casimir Carl Eduard von Raupach

Casimir Carl Eduard von Raupach (7./19. august 1842 Tartu – 7./19. veebruar 1913 Tartu) oli loomaarstiteadlane, veterinaariaprofessor.

Elulugu

Casimir Carl Eduard Raupach oli baltisakslane; TÜ itaalia ja saksa keele lektor ja Carl Eduard Raupachi poeg, Maximilian Raupachi vend.
Lõpetas 1859 Tartu Gümnaasiumi.
Õppis Tartu Veterinaariakoolis veterinaarmeditsiini aastatel 1860–1864; veterinaariamagister. (1875, TVK), väitekiri "Die Resultate der letzten Rinderpestimpfungen in dem Impfinstitute Karlowka". Töötas seejärel mitmel pool Venemaal. Oli 1865–1868 Turkestanis, 1868–1870 Orenburgi Junkrutekoolis ja 1870–1876 Poltaava kubermangus Karlovka veterinaararst, 1876–1882 Tartu Veterinaariainstituudi (TVI) eripatoloogia ja -teraapia, üldteraapia ja eksterjööri õppetoolide erakorraline professor ja kliiniku juhataja, 1882–1907 eripatoloogia ja teraapia ning 1882–1897 epizootoloogia õppetooli korraline professor ja 1882–1905 TVI direktor. Olnud 1888–1895 ühtlasi TVI bakterioloogiajaama juhataja.

Teadustöö

Uurimisvaldkond: veise siberi katku puhune vaktsineerimine, lammaste pidamine ja haigused, hobuste eksterjöör, loomataudide diagnoosimine ja tõrje. 12 teadustrükist.
Värbrüdi

Värbrüdi ehk värbrisla (Calidris temminckii) on kurvitslaste sugukonda kuuluv lind.
Eestis on ta väikesearvuline läbirändaja.
Väegrupp Don

Väegrupp Don (saksa keeles Heeresgruppe Don) oli Teises maailmasõjas Saksamaa armee koosseisus sõdinud väeüksus

Ajalugu

Moodustati 21. novembril 1942. 11. armee staabi ümberformeerimisega. Peale Punaarmee läbimurret lõunarindel asus väegrupp 
väegruppide A ja B vahel positsioonile. Peale väegrupi B laialisaatmist nimetati ümber väegrupiks Süd.
Algofoobia

Algofoobia ehk agliofoobia ehk odünofoobia ehk odünefoobia on haiguslik hirm (foobia) valu ees.
Martin Garrix

Karjäär

Garrix hakkas muusikast huvituma, kui nägi 2004. aastal Tiestot olümpiamängudel mängimas. Ta sai põhilist inspiratsiooni loost "Traffic". Sealt edasi hakkas Martin tegelema lugude remiksimise ja loomisega. Garrix on lõpetanud Herman Broodi Akadeemia produtsentide kooli Utrechtis.

2012

Garrixi menu hakkas kasvama looga "BFAM", mille ta kirjutas koos Julian Jordaniga. 2012. aastal võitis ta SLAM! FM DJ aasta talendi nimetuse. Tema remiks "Your Body" anti 2012. aastal välja Christina Aguilera deluxe-albumis "Lotus". Tänu loole "Error 404" sõlmis Garrix 2012. aastal lepingu Spinnin' Recordsiga.

2013–2014

2013. aastal tõi Garrixile kuulsust lugu "Animals". Laulu avaldas 2013. aasta 16. juunil Hollandi plaadifirma Spinnin' Records. Hitt sai maailmas palju esikohti ja peagi sai Martinist esimene noormuusik, kes on saavutanud esikoha Beatportis. Lugu on avaldatud ka Hardwelli albumis "Revealed Volume 4", mis ilmus 30. septembril 2013. aastal. Garrix avaldas remiksi "Project T" Sander Van Doorn, Dimitri Vegas and Like Mike'ilt, mis sai kiiresti esikohahitiks Beatportis. Garrix ilmus DJ Mag's top 100 DJs listis 2013. aastal uustulnukana ja saavutas 40. koha. 2014. aastal saavutas ta DJ Mag's top 100 DJ edetabelis 4. koha. 2013. aasta novembris sõlmis Garrix lepingu Scooter Brauni plaadifirmaga. 2013. aasta detsembris avaldas ta loo "Wizard" koos Dj Jay Hardwayga. Lugu sai 6. koha Belgias ja 17. koha Hollandis. Martin Garrixi koostöö Firebeatziga – "Helicopter" – hoidis 2 nädalat esikohta Beatporti esisajas. Hiljem esines ta 2014. aasta Ultra Music Festivalil, kus ta esitas palju varem välja andmata lugusid, mis on valminud koostöös Dillon Francis, Hardwelli ja Afrojackiga. 2014. aastal avaldas ta loo "Proxy" tasuta allalaaditavana oma fännidele, sest tal oli 2013. aastal edukas aasta. Ta avaldas koos MOTiga loo "Virus (How About Now)", millele järgnes lugu "Turn Up the Speakers" koostöös Afrojackiga.

2015. Koostöö teiste artistidega

2015. aasta alguses avaldas Garrix loo "Forbidden Voices". 17. märtsil 2015 avaldas Garrix oma laulu "Don´t Look Down" koostöös Usheriga. Laul on kirjutatud Garrixi, James ´JHart´ Abraharti ja Busbee koostöös. 2015. aasta 4. mail avaldas Martin koostöös Tiëstoga loo "The Only Way Is Up". 22. mail 2015 avaldas Dj Avicii sõnadega video laulust "Waiting for love", mille Garrix aitas kirjutada.
Jaak Veisserik

Jaak Veisserik (sündinud 17. aprillil 1939 Tallinnas) on Eesti sõudja.
Lõpetas 1957 Tallinna 2. keskkooli, 1962 mehaanikainsenerina TPI ja 1980 Moskvas Üleliidulise Toiduainete Tehnoloogia Instituudi. 
Töötanud 24 aastat Pandivere agrofirmas peaspetsialistina ja kommertsdirektorina. Aastast 1994 olnud Koitjärve külas talunik.

Isiklikku

Vend Jüri V. (22. XI 1936 - 26. IV 2012) tuli 3 korral Eesti meistriks: 1958–59 roolijata neljapaadil ja 1960 roolijaga neljapaadil.
Le Silence des Mosquées

Biograafia

Grupp koosnes algselt kuuest lapsepõlves tuttavaks saanud sõbrast, kes elasid samas naabruskonnas. Praegu koosneb bänd neljast esialgsest lauljast ja kitarristist, kes liitus grupiga hiljem  Nende esimesed albumid koosnesid A cappelladest. Viimasel plaadil on lisandunud ka kitarr.
Gesine Lötzsch

Gesine Lötzsch (sündinud 7. augustil 1961 Ida-Berliinis) on Saksa vasakpoolne poliitik.
Gesine Lötzsch lõpetas Ida-Berliinis keskkooli 1980. aastal. 1980–1985 õppis ta Berliini Humboldti Ülikoolis filoloogiat ja lõpetas ülikooli saksa ja inglise keele õpetajana. Seejärel oli ta samas aspirantuuris. 1987. aastal veetis ta ühe semestri Hollandis. Doktorikraadi kaitses ta 1988. aastal, misjärel töötas Berliini Humboldti Ülikoolis teadusliku assistendina. Alates 1991. aasta jaanuarist on töösuhe peatatud.
1984. aastal astus Gesine Lötzsch Saksamaa Sotsialistlikku Ühtusparteisse (millest 1990. aasta veebruaris sai Demokraatliku Sotsialismi Partei). 1989–1990 oli ta Berllini Lichtenbergi Linnaosa Volikogu liige. 1990. aasta maist kuni detsembrini oli ta Ida-Berliini Volikogu liige. 1991–2002 oli Lötzsch Berliini Volikogu liige, kus ta 1991–1993 oli Demokraatliku Sotsialismi Partei fraktsiooni esimees. 1994–2012 oli ta Demokraatliku Sotsialismi Partei Lichtenbergi piirkonna eestseisuse esimees. Alates 2002. aastast on ta Liidupäeva liige. 2005. aasta septembrist kuni 2012. aasta aprillini oli ta Vasakpartei (Die Linke) parlamendifraktsiooni esimees.
15. maist 2010 kuni 10. aprillini 2012 oli Gesine Lötzsch üks kahest Vasakpartei kaasesimehest (teine kaasesimees oli Klaus Ernst).
Kaarel Tarand

Kaarel Tarand (sündinud 20. septembril 1966) on eesti ajakirjanik.

Elulugu

Kaarel Tarand lõpetas 1984. aastal Tallinna 21. Keskkooli ja õppis aastatel 1987–1993 Tartu Ülikoolis eesti keelt ja kirjandust ning sotsioloogiat.
Kaarel Tarand on töötanud toimetajana Rahva Hääles ja Eesti Päevalehes, ajakirjanikuna ajakirjas Luup, kirjutanud kolumne Eesti Päevalehes. Ta on olnud haridusministeeriumi nõunik ja Mart Laari valitsuse pressibüroo direktor.
Aastatel 2005–2013 oli Kaarel Tarand kultuurilehe Sirp peatoimetaja. 2013–2018 Eesti Rahva Muuseumi avalike ja välissuhete talituse juhataja  ning alates 2019. aastast on ta taas Sirbi peatoimetaja .
Kaarel Tarand kandideeris 2011. aasta Riigikogu valimistel Erakonna Eestimaa Rohelised nimekirjas erakonnavälise kandidaadina valimisringkonnas nr 2.
2011. aastast on Kaarel Tarand õiguskantsleri esindaja erakondade rahastamise järelevalve komisjonis

Isiklikku

Kaarel Tarand on Andres Tarandi ja Mari Tarandi poeg ning Indrek Tarandi vend.
Kaarel Tarand on abielus, tal on kolm last ja üks lapselaps.
Männiku järv

Männiku järv (ka Männiku veehoidla, Männiku karjäär, Raudteejärv) on Harju maakonnas Saku vallas Männiku külas ja osaliselt Tallinna linnas asuv järv. Selle pindala on 105,3 ha.
Inn

Inn on jõgi Euroopas.
Jõe lähe asub Alpides. Jõe pikkus on 510 km. Voolab ülemjooksul läbi Engadini ja keskjooksul läbi Tirooli. Alamjooksul voolab Baieri kiltmaal. Suubub Passaus paremalt Doonausse. Jõe ääres asuvad Braunau, Kufstein ja Innsbruck.
Tähtsaim parempoolne lisajõgi on Salzach.
Brunate

Asukoht ja geograafia

Piirkond asub 715 meetrit üle merepinna ja ülalt avaneb vaade Como järve kaldal Brunatest umbes 500 meetrit allpool asuvale Como linnale. Como ja Brunate on ühendatud järsu, kitsa ja kurvilise teega ja kahe asula vahet liigub ka köisraudtee.
Brunate vald koosneb kuuest osast (frazioni): CAO (Club Alpino Operaio), Carescione, Laghetto, Nidrino, Piani di Brunate ja San Maurizio.

Ajalugu

12. sajandil oli Brunate lühikest aega iseseisev linnriik, kuid 1240. aastal läks Brunate tagasi Como feodaalvõimu alla.
Linna kaitsepühak on apostel Andreas, kelle päeva tähistatakse 30. novembril.
Menai Straits

Menai Straits (kõmri keeles Afon Menai) on väin, mis ühendab Saint George'i väina Iiri merega ja eraldab Suurbritannia ja Anglesey saart.
Pikkus umbes 26 km. Laius kitsaimas kohas 180 meetrit. Suurim sügavus 24 meetrit, väikseim 4,3 meetrit. Väinas on tugevad looded, kõrgusega Saint George'i väina poolses otsas umbes 7 meetrit ja Iiri meres kuni 7 meetrit. Et need on eri kõrgusega ja ka eri faasis, on Menai väinas tugevad hoovused, kiirusega kuni 8 sõlme. Rohkete madalike ja karide tõttu on Menai väin ohtlik. Väina ületab mitu silda, sealhulgas Britannia sild.
Caitlin Mallory

Caitlin Mallory (sündinud 2. juunil 1987 Oaklandis) on aastatel 2009–2010 Eestit esindanud ameerika iluuisutaja.
Tema partner Jääkild FSC-s oli 2008. aasta kevadsuvest kuni 2011. aastani oli Kristjan Rand.
Penikoorem

Etümoloogia

Tõenäoliselt eesti-soome ühiskeele aegadest pärineval, mõõtühikut väljendava penikoorma päritolu kohta on mitu versiooni.
Ühe versiooni kohaselt on penikoorem seotud kaugusega, milleni kostab koera haukumine (soome k. penin+kuulema => e. k. koera+kuulmine).
Teise versiooni kohaselt on tegemist kaugusega, kuhu suudab koer ilma puhkamata koormat vedada (soome k. penin+kuorma => e. k. koera+koorem).
Eesti keele seisukohast lähtudes tundub teine variant olevat tõenäolisem, soome keelest lähtudes aga esimene.
Küüpvärvaine

Küüpvärvaine (saksa keeles Küpenfarbstoff) on saksa keelest tuletatud termin selliste värvainete kohta, mis värvimisprotsessis redutseeritakse lahustuvateks värvituteks leukoalusteks ja hiljem oksüdeeritakse uuesti värvilisteks lahustumatuteks ühenditeks.

Sõnavara

Eesti keeles on kasutatud küüpvärvaine kohta ka omatüvelist sõna kahjavärv ja potisinise kohta kahjasinine. Keemianomenklatuuri komisjoni soovitusel tuleks segadusttekitavat sünonüümi vältida, sest kahjavärviks on enamasti nimetatud lepakoortest saadud mustjaspruuni värvi või raudvitrioli, nn kübaramusta.

Näiteid

Tuntuim küüpvärvaine on indigo, mis pärast värvimislahusest välja võtmist peab sinise värvuse saavutamiseks õhuhapniku toimel oksüdeeruma. Selline looduslik värvaine on ka purpurtigudest saadav purpur ja hiina indigoks nimetatud lokao. Küüpvärvid on ka kõik indigo derivaadid nagu näiteks indigokarmiin, ja tänapäeval kivisöetõrvast sünteesitud indantreenvärvid, mida leidub paljudes värvitoonides.
Peeter Olesk

Haridus

Peeter Olesk lõpetas Tallinna 27. 8-klassilise kooli 1969. ja Tallinna 1. Keskkooli 1972. aastal. Tartu Ülikooli lõpetas ta eesti filoloogina aastal 1977.

Poliitiline tegevus

Peeter Olesk oli Eesti kodanike peakomitee liige (1989–1990).
Aastatel 1993–1995 kuulus ta ERSP-sse, alates 1995. aastast kuulub Isamaaliitu. Ta on IRLi volikogu liige.
Peeter Olesk oli Mart Laari esimese valitsuse rahvastikuminister (1993–1994) ning kultuuri- ja haridusminister (1994–1995) nii Mart Laari kui ka Andres Tarandi valitsuses.
Peeter Olesk oli IX Riigikogu liige (1999–2003)

Pere

Peeter Oleski naine on Helsingi Ülikooli eesti keele ja kirjanduse lektor, kirjandusteadlane Sirje Olesk.
Kontor (Ameerika Ühendriikide telesari)

Hooaegade lühikokkuvõtted

"Kontoril" on kokku üheksa hooaega.

Esimene hooaeg

"Kontori" esimene hooaeg koosneb kuuest osast. Sari algab juhataja ringkäiguga kontoris, kus ta tutvustab kõiki töötajaid. Televaatajad saavad teada, et müügimees Jim Halpert on salaja kontori sekretäri, Pam Beesleysse armunud, kuigi viimane on kihlatud laotöötaja Royga. Samuti levivad kuulujutud, et firma peakontoris on sündimas idee kogu Scrantoni haru kulude vähendamise tõttu kaotada. Michael üritab kuulujutte summutada ja eitab neid.

Teine hooaeg

Teine hooaeg koosneb 22 osast. Kontori töötajaid, keda esimesel hooajal põgusalt näidati, tutvustatakse pikemalt, kuna kontori sulgemise oht püsib. Mõnede tegelaste vahel hakkavad arenema ka armusuhted. Michael veedab öö oma ülemuse Janiga.
Arnold Adams

Arnold Adams (20. märts 1922 Tori vald Pärnumaa – 1. veebruar 1994 Tallinn) oli tsensuuri ülem Eestis aastatel 1959–1983.
Arnold Adams mobiliseeriti Nõukogude Armeesse, pärast demobilisatsiooni oli NLKP liikmena Vändra MTJ-i politruk, käis Vabariiklikus Parteikoolis ning oli seejärel pikemat aega EKP Otepää rajoonikomitee 1. sekretär. Aastatel 1955–1958 õppis ta kõrgemas parteikoolis. 
Tsensuuriuurija Kaljo-Olev Veskimägi nendib, et A. Adamsist "on järele jäänud küllalt palju pabereid, mis näitavad teda range tsensorina. Aga imelikul kombel temaga kokkupuutunud raamatutoimetajad räägivad temast hästi. Temaga olevat "saanud rääkida". Ja kui asi talle selgeks tehtud, võis ta ka nõusse jääda. Tal olnud vastutustunnet ja oma rollist arusaamist. Ent samas olnud jäik küsimustes, mille õigsuses oli veendunud."
Aleksei Barannikov

Aleksei Petrovitš Barannikov (vene keeles: Алексе́й Петро́вич Бара́нников; 21. märts (vkj 9. märts) 1890 Zolotonoša, Poltava kubermang (tänapäeval Tšerkassõ oblast, Ukraina) – 5. september 1952 Leningrad) oli vene filoloog ja indoloog, NSV Liidus kaasaegsete india keelte õppimise koolkonna asutaja. Filoloogiadoktor, Leningradi ülikooli professor, NSV Liidu Teaduste Akadeemia akadeemik (1939), NSV Liidu Teaduste Akadeemia orientalistikainstituudi direktor (1938–1940).
Organiseeris esimesena NSV Liidus selliste uusindia keelte õppimist, nagu urdu, hindi, marathi, bengali ja pandžabi. Avaldas hindustani (1934) ja marathi keele õpiku (1934–1935).
Kirjutas rohkelt töid India keskaegsete ja kaasaegsete keelte, vanaindia kirjanduse, aga ka mustlaste keele, eluolu, folkloori ja ajaloo  kohta.
Professor Barannikovil ei õnnestunud kunagi Indiat külastada.
Cape York

Cape York on poolsaar Austraalia kirdeosas.
Idas piirneb ta Korallimere ja läänes Carpentaria lahega. Uus-Guineast eraldab teda Torrese väin.
Poolsaare pindala on umbes 137 000 km². Poolsaare lõunapiiriks on 16. lõunalaiuskraad.
Holzgau

Ajalugu

Valla peamine küla asub Lechtali orus Höhenbachi lehvikul. Küla on esmakordselt mainitud 1315. aastal kui Holzge, hiljem kui Holzgaw. 1401. aastal sai sellest autonoomne kihelkond.
Küla on peamiselt tuntud oma värvitud fassaadidega majade poolest. Mõned neist on viimase kümne aasta jooksul põhjalikult renoveeritud. Piirkondlik muuseum annab mulje varasemate põlvkondade elust Lechtali oru ülemises otsas. Simmsi juga loodi 19. sajandil Briti töösturi Frederick Richard Simmsi poolt.

Inimesed

Josef Strobl (sündinud 1974. aastal Holzgaus) - endine Austria suusataja
Vivisektsioon

Vivisektsioon on elusa looma (ka inimese) tuimastuseta lõikus.
Vivisektsiooni rakendas esimest korda Galenos.
Eetilistel kaalutlustel on üldiselt nõutud vivisektsioonist loobumist.
Nersesi kool

Nersesi kool (armeenia keeles Ներսիսյան դպրոց, Nersisjan dprotsh) oli aastatel 1824–1924 Thbilisis Venemaa Keisririigis (praeguses Gruusias) tegutsenud armeenia piiskopkonna keskastme õppeasutus (1837. aastast vaimulik seminar), mis sai oma nime selle asutaja, Armeenia Apostliku Kiriku hilisema katoolikose, Nerses V Aštaraketshi (Ներսես Ե Աշտարակեցի; 1770 – 13. veebruar 1857) järgi.
Aastatel 1830–1836 Tartus õpetajate seminaris ja ülikoolis õppinud Armeenia uue kirjanduse ja uue kirjakeele rajaja Hatšhatur Abovjan oli selle kooli esimesi ja kuulsaid kasvandikke (lõpetas 1826. aastal).
Lumi (kosmeetika)

Lumi on looduskosmeetika sari, mida toodab Tartu Ülikooli iduettevõte, Märt Miljani ja Helen Hirve loodud biotehnoloogiafirma Perfect Cosmetics.
Suurem osa Lumi sarja toodetest põhineb kanepiseemneõlil, mittenarkootilise tööstuskanepi kasvatamiseks Eestis on loodud sõsarfirma OÜ Perfect Plant. Ettevõte keskendub tõhusatele teaduspõhistele toodetele, mis koosnevad eelkõige looduslikest komponentidest ja on tervisele ohutud. Vältimaks allergiaprobleeme, ei sisalda Lumi näonahale mõeldud tooted ka looduslikke eeterlikke õlisid, Lumi sarja on tunnustanud Eesti Allergialiit. Võimalusel kasutatakse ökosertifikaatidega tooraineid, mis on toodetud tehisväetiste ja taimekaitsevahenditeta. Sarja kuuluvad hooldusvahendid näole, kehale ja kätele, samuti eri nahatüüpidele.
Perfect Cosmetics arendab ja toodab Lumi sarja Tartus Tiigi tänaval asuvas Tartu Biotehnoloogia Pargis. Tootearenduses tehakse koostööd Tartu Ülikooli ja Tallinna Tehnikaülikooliga. Tooteid eksporditakse siiani peamiselt Saksamaale, selleks on firmat käendanud riiklik sihtasutus Kredex. Ettevõtet on toetanud ka Ettevõtluse Arendamise Sihtasutus. Lumi tootesarja müügiga alustati 2013. aasta oktoobris, 2016. aastaks on need müügil apteegikettides ja kosmeetikapoodides ning Perfect Cosmeticsist on saanud üks Eesti juhtivaid kosmeetikatootjaid.